Lesnícky skanzen Vydrovo

Lesnícky skanzen Vydrovo je jedinečné lesnícke múzeum v prírode, situované vo Vydrovskej doline pri Čiernom Balogu. Skanzen bol založený v roku 2002 a zriaďovateľom bol štátny podnik Lesy SR. Popri cca 4 km dlhom náučnom chodníku sa nachádza 75 zastávok, prezentujúcich históriu, pestovanie, ochranu a význam lesa, jeho životadárne funkcie a krásy, ale i prácu lesníkov, ktorí ho chránia a využívajú.

 Poloha a prístup 
Expozícia sa nachádza v centrálnej časti Veporských vrchov, na južnom okraji obce Čierny Balog v okrese Brezno. Skanzen je situovaný vo Vydrovskej doline, kde sa popri ceste a Vydrovskom potoku tiahne náučný chodník. Jedinečný prístup zabezpečuje jedna z vetiev Čiernohronskej železnice, ktorá má v areáli skanzenu dve zastávky. Poloha pri hlavnej ceste z Brezna na Hriňovú zabezpečuje pohodlný a jednoduchý prístup aj pre motoristov, ktorí môžu využiť parkovisko pri hlavnej budove. Prístupný je v lete i v zime.

 Popis 
Návštevníkom ponúka oddych, poučenie a zábavu prostredníctvom exponátov popri viac ako 4 km dlhom náučnom chodníku. Vystavené exponáty sa viažu na prácu lesných robotníkov a tak nechýbajú horáreň, kaplnka, dočasné príbytky a prístrešky, maringotky, mechanizmy a zariadenia využívané pri ťažbe dreva, parná lokomotíva so súpravou vagónov, no i vodná píla, lesná škôlka a edukačné centrum. Správa skanzenu sa nachádza pri vchode do areálu, kde je zastávka železničky a parkovisko, no tiež zariadenia občerstvenia, infocentrum s predajom suvenírov, amfiteáter a detské ihrisko. Zastávky obsahujú informačné tabule v slovenskom a anglickom jazyku a vedomosti preverujú náučné tabuľky s hádankami. 

 Galéria 

 Referencie 

 Pozri aj 
 Lesy SR
 Vydrovo (potok)
 Vydrovská dolina
 Čiernohronská železnica

 Iné projekty 

 Externé odkazy 
 Poloha na turistickej mape

 Skanzen na stránkach Lesov SR

 Zdroj 
 Lesnícky skanzen 

Kategória:Skanzeny na Slovensku
Kategória:Veporské vrchy
Kategória:Čierny Balog
Kategória:Lesníctvo na Slovensku